БАКЬАГЬЕЧ1ИСА ДАЦИ ГЬАВУРАЛДАСА 70 СОН Т1УБАЯЛДЕ. - 1 Декабря 2018 - Хунзахская Газета "Сельский труженик, Росдал захIматчи"\nГлавная » 2018 » Декабрь » 1 » БАКЬАГЬЕЧ1ИСА ДАЦИ ГЬАВУРАЛДАСА 70 СОН Т1УБАЯЛДЕ.\nБАКЬАГЬЕЧ1ИСА ДАЦИ ГЬАВУРАЛДАСА 70 СОН Т1УБАЯЛДЕ.\n2018 соналъул 7 ноябралда 70 сон т1убалаан Бакьагьеч1иса машгьурав шаг1ир Х1усенов Мух1амад (Даци) гьавуралдаса. Гьев рак1алде щвеялъе чанго соназ живго жанив х1алт1арав «Росдал зах1матчи» газеталъги, бахъулеб буго гьесул творчествоялъул гьит1инабго бут1а.\nЧахъабазе гуро т1ахьал хъвалел, г1ухьбузе хъвала\nБакьагьеч1иса Дацил бук1ана г1ажаибаб гьунар. Аллагьас (а.т.) инсанасе кьураб щибаб гьунаралъ бихьизабула жиндирго гьеб гьунаралъул заман. Чода т1икъва кьабизе махщел бугев чиясул заман бат1ияб буго, компьютеразда х1алт1изе лъалев чиясул заман бат1ияб буго. Гьунар ц1ик1к1ун бугог1ан гьесул ишалъулъги жиндирго заман ц1ик1к1ун бук1уна. Дида лъаларо нилъер заманалда Бакьагьеч1иса Дацица г1адин нилъер заман кагътида бихьизабурав чи. Хинк1аздасан ражидул мах1 г1адин гьулчун бач1унеб буго гьесул куч1дуздасан нилъер заман. Цох1о кеч1алъ бицуна нилъеда кинаб съезд т1обит1улеб мехалда гьеб хъварабалиги, гьеб лъугьа-бахъиналъе кколеб къиматги батула гьеб коч1олъ.\nАллагьас (а.т.) инсанасе кьурал гьунаразул цо бищунго лъик1абги щун буго Дацихъе. Нусго чи валагьун къот1носа уней к1одо г1одой ккани, ункъого чи велъула. Къогояв велъуларо. Бакьагьеч1иса Дацил кеч1 ц1алани дов къогоявги велъула, ункъогоясда бич1ч1изецин бич1ч1уларо щиб жо Дацица гьабун бугебали. Гьеб ккола махсароялъул даража. Г1адан велъизавизе зах1матаб жо гуро. Зах1матаб жо буго г1акълуги бугев лъайги бугев, литератураги бич1ч1улев чи велъизавизе. Чахъабазе гуро т1ахьал хъвалел, г1ухьбузе хъвала, г1ухьби кидаго чахъабаздаса дагьалги рук1уна. Дацие гьеб кинабго кьун буго г1умруялъ: т1ахьаз, телевизоралъ, нуц1ида нахъа лъураб ц1илц1ица, Москваялда т1орит1улел съездаз.\nГьеб кинабго бат1ияб къаг1идаялъги бихьун, бихьараб мехалда гьелъ жиндиего гьабураб асар бат1иясе кьезе к1веялдайин нилъеца гьунарилан абулеб.\nГъазимух1амад Гъалбац1овас Бакьагьеч1иса Дацил «Мой х1укумат» абураб т1ехьалъе хъвараб цебераг1иялдаса.\nЩиб жо кколеб маг1арул газета\nЦ1ан вахъун вук1ун вуго\nГьеб нахъег1анаб х1алт1и\nХ1ехьезе к1веч1ого ав\nУн раг1ула г1арзалъе\nЩибго х1ал лъазе теч1о,\nГакълуги кьун вит1ана.\nГ1емер заман иналде\nАв х1алт1уде восана,\nГьедиг1анго х1ал к1олеб\nГ1акълу щиб бук1арабан,\nЦо раг1и хисич1ого\nЭс бицараб жо буго\nДицаги гьаниб хъвалеб.\nЗар гьеч1ого к1ал ч1валеб,\nБах1арчияб жо буго\nЖибго гьит1ин газета.\nЧорхол рух1 щулалъулеб,\nКъуват буго газета.\nГ1адлу буго газета.\nДухъа сурав босулев\nСудья гуро газета,\nДуе х1укму къот1улев\nХ1аким гуро газета.\nХ1ал дагьав чи къвак1изе\nКъадру буго газета,\nХит1аб буго газета.\nДуца маг1у бац1ц1унеб\nКвербац1 гуро газета,\nБаба гуро газета.\nБихьинчияс ккараб къо\nКъадруялде чи кколеб\nКалам буго газета!\nБугеб ах1вал-х1ал лъалеб,\nБихьин буго газета.\nЦ1ияб жо г1емер лъала,\nКинабго цебе ч1ола.\nЖиндирго напс т1ок1авчи\nЧанги гьелъ нахъе цула,\nРак1 бац1ц1адав х1алт1ухъан\nВеццун к1одо гьавула.\nТелефон буц1ц1ун ч1араб,\nГьабилеб щиб нилъеца.\nНилъецаго нилъ ккуни\nКинабго лъик1 бук1уна,\nК1варас к1вараб гьабунги\nХвезе тоге газета.\n…Гьеб калима бицана\nШамиловас доб къоялъ,\nТ1екълъиялде данде гьев.\nНагагьлъун, цо хут1араб\nНилъер газета хвани,\nХварал чаг1и нилъ ругин,\nВугоан ав бицунев.\nНилъерго байрахъ г1адаб,\nБорхатго ккве газета!\nХАЛКЪИЯБ СОБРАНИЯЛДЕ ДЕПУТАТЛЪИЯЛДЕ КАНДИДАТ ОГЬОГЬОЕВ ЛАБАЗАН КЪИНК1ИКЪВАНК1ОВИЧАСУЛ РИЩИЯЛЪУЛ ПРОГРАММА\nГьадаб кьуру нису анищ,\nОгь, Лабазан, къинк1и – къванк1,\nКьили-мег1ер мохмох анищ,\nГьадаб хьонлъи хьалбал анищ\nХьонда къанал панкъал анищ\nОгь, Лабазан, къинк1и – къванк1.\nДица бищун цебе баркала кьола\nДун гьаб кандидатлъун лъурал чаг1азе:\nДир г1агарлъиялъе, росу - ракьалъе,\nКьолболъ вугевщинав выборщикасе.\nНагагь дун вищани, щивав вацасе\nШагьаралда лъик1аб секция щвела.\nДепутат вахъани, вацг1алзабазе\nЦо-цоясе цо-цо машина кьела.\nКьолболъ г1олел ругел г1олохъабазе\nХъулухъ балагьила бигьаяб г1адаб.\nГ1агарал - божарал ясал - чаг1азе\nРоссал ралагьила рес бугел г1адал.\nГьениса рилъарал, росдал къват1ахъе\nХъирулги х1арщулги растворал т1ела,\nТ1аде наккуги бан, михир бачунел\nМашинаби росун роххада лъела.\nЛъел ц1олеб къулг1адухъ, къват1ул харбазе,\nХассаб мина бала, микрофонги лъун.\nРосдал годик1аниб, кагътал х1алезе,\nКазино рагьила, буфетги бугеб.\nБекьеч1дерил магъилъ, гъогъол хурзабахъ\nБекьун, ганч1ил т1орччол бахча гьабила,\nГьениса бач1араб бац1адаб т1орччол\nБоц1уе кваназе корма гьабила.\nК1иго яги ц1ик1к1ун ц1око-т1ехь кьолеб\nЦ1ияб г1иял тайпа г1езе гьабила,\nГ1одосан, цо кило квасул къунц1улеб\nКерчаб баг1аргьоло бекьизе буго!\nКандидатаз пурал гьураз х1алт1улел,\nГьабал разе руго росу раг1алда.\nГ1урул ханаздасан хинк1ал гьарулеб,\nГьит1инаб цо завод Заг1иб бук1ина!\nЦ1олбокь раг1алалда ралъдал портги бан,\nГьолокьан Генуре гуми лъедела,\nГьонодисез кьуни, Кьили маг1арда\nМохмохал къот1улеб къасаб - рукъ бала!\nКъородиса кьот1а, ражи гьабизе,\nЗаводал г1уц1ила, г1урул лълъималъул.\nЛъаг1илухъа т1аде маххул нухги лъун,\nМакьаст1а берцинаб вокзал гьабила!\nБуц1улдерил рохьоб, хьопол гъут1бузул,\nГъудазул фабрика гьабизе буго,\nГьениб г1агардаго, г1аркьел - жоялъул\nЖулал гьарулеб цех рагьизе буго!\nМоч1охъ х1орил бакьулъ, буругъалги лъун,\nНартил рог1рал лъела Г1арахъмаг1арде,\nГ1еч1ендерил рохьоб бензинги бахъун,\nХъашт1ан, балат1асан бит1ила К1ахъе!\nЧ1алг1аде теч1огo, г1иял къай лъела,\nГ1алаг1артаялде ТУ-ялги роржун,\nТурциялде ине эркенлъи кьела!\nКъохьол т1ок1лъи лъалел т1анусдерица,\nТ1аса рищун хъубчул рукъизе руго,\nРосдалго сси ц1унун, сахъадерица\nХьитазул фабрика рагьизе буго!\nХьимакъоро г1ери, Г1ахьалч1и гьобо,\nГ1ураб рател буго ток кьезе нилъер.\nБайикьдерил колхоз, кулдерил фермер,\nКванил х1инкъи гьеч1о гьанже нилъее!\nГьанщадерил курак экспорт гьабуни,\nЭзде т1аде балеб долларазул ц1ад.\nАхидуни г1ураб г1еч бичанани,\nБихьи бати ккани, ккезе бугеб жо!\nДун гьадин гаргазе гьоболчи гуро,\nНужеда гъорлъ г1урав росдал чи вуго.\nШагьарал хирияв ханыга гуро,\nХунзахъ бокьун буго город гьабизе.\nГьаб дир т1адебоси т1убач1они, дун\nТ1ок1ав депутатлъун тоге нужеца!\nЖив-живасе къот1ун къисмат кьеч1они,\nКъват1иве реххизе разияв вуго!\nДидасаги гучал чаг1и ругелъул\nЧанги жо абила эзни нужеда,\nАмма гьабсаг1аталъ г1арац дихъ гьеч1о,\nГьезг1адин чакарги газги бикьизе!\nБокьухъе вище дун! Щай дие г1умру\nАнищал гьарулев, ресги гьеч1ого!\nГьанже дунг1адазул замана щванин,\nЩивас, цо г1адинан, кье дие гьаракь!!!\nВассаламу КЪИНК1И – КЪВАНК1!!!